เจ้าสัวลั่นเพิ่มปันผลซีพีออลล์ออกแรงดันแม็คโครโต30%
&#8220;ธนินท์&#8221; การันตี CPALL ปันผลปีนี้ไม่ต่ำกว่าปีก่อน หนุนแม็คโครกำไรโต 30% DWCPALL หมดเกลี้ยง
26 เม.ย. 2556

“ธนินท์” การันตี CPALL ปันผลปีนี้ไม่ต่ำกว่าปีก่อน หนุนแม็คโครกำไรโต 30% DWCPALL หมดเกลี้ยง 
นายธนินท์ เจียรวนนท์ ประธานกรรมการ บริษัท ซีพี ออลล์ (CPALL) เปิดเผยว่า หลังบริษัทเข้าซื้อบริษัท สยามแม็คโคร (MAKRO) แล้ว จะยังจ่ายปันผลไม่ต่ำกว่าปีที่ผ่านมา และมีแนวโน้มเพิ่มขึ้น เพราะเป็นการรวมกันทำให้เกิดกลยุทธ์ที่เอื้อประโยชน์ต่อกันมากขึ้น แม็คโครจะทำให้ซีพี ออลล์ ขยายธุรกิจแฟรนไชส์ไปต่างประเทศได้
นายก่อศักดิ์ ไชยรัศมีศักดิ์ ประธานเจ้าหน้าที่บริหาร CPALL กล่าวว่า ดอกเบี้ยจ่ายเกิดขึ้นหลังซื้อกิจการเมื่อหักลบกับการพยายามสนับสนุนให้แม็คโครทำกำไรสุทธิมากขึ้น 30% ตั้งแต่ปีแรก และกระแสเงินสดที่บริษัทมีทำให้สัดส่วนดังกล่าวใกล้เคียงกัน
ดังนั้น ปันผลจะจ่ายมากขึ้นกว่าปีก่อนเท่าไรนั้นต้องขึ้นอยู่กับว่าซีพี ออลล์ จะช่วยทำให้แม็คโครมีการทำกำไรเติบโตเร็วมากขึ้น และเชื่อว่าภายใน 2 ปีกว่านี้จะทำให้อัตราราคาปิดกำไรต่อหุ้น (พี/อี) MAKRO ลดลงมาอยู่ที่ 20 เท่า จากปัจจุบันอยู่ที่กว่า 40 เท่า
สำหรับแผนการดำเนินงานของแม็คโครจะเห็นชัดเจนต่อเมื่อการประชุมวิสามัญผู้ถือหุ้นในวันที่ 12 มิ.ย.ที่จะถึงนี้ ที่ผู้ถือหุ้นอนุมัติ 75% ของจำนวนทั้งหมด และยังคงยืนยันที่จะใช้ผู้บริหารแม็คโครชุดเดิม” นายก่อศักดิ์ กล่าว
นอกจากนั้น บริษัทจะไปนำเสนอข้อมูลหรือโรดโชว์ต่อผู้ถือหุ้นและกองทุนในต่างประเทศในสิงคโปร์และฮ่องกง หลังมีการโทรศัพท์ไปทำความเข้าใจกับกองทุนในประเทศแล้ว และเริ่มเห็นว่ากองทุนหรือนักลงทุนรายอื่นมีความเข้าใจแล้ว และเริ่มเห็นราคาหุ้นวันที่ 25 เม.ย.ปรับขึ้นเล็กน้อย ทั้งนี้ ปิดที่41 บาท บวก 2 บาท
นายก่อศักดิ์ ยืนยันกับผู้ถือหุ้นว่า ขอรับรองว่าคณะกรรมการไม่ทำข่าวรั่ว หรือให้ข่าวข้อมูลการซื้อกิจการไปก่อนจนราคาหุ้นตกลงไปก่อนที่จะเกิดการเจรจาการซื้อกิจการ (อินไซเดอร์)
นางสุชาดา อิทธิจารุกุล กรรมการผู้จัดการ MAKRO กล่าวว่า การซื้อกิจการ โดยเบื้องต้นเชื่อว่าจะไม่มีการปรับเปลี่ยนโครงสร้างผู้บริหารของบริษัท เนื่องจากปัจจุบันได้เป็นพันธมิตรกันทางธุรกิจกับทางกลุ่มซีพีมาก่อนแล้ว
น.ส.นฤมล อาจอำนวยวิภาส กรรมการผู้จัดการ บริษัทหลักทรัพย์ (บล.) เอเซีย พลัส กล่าวว่า ภายหลังมีความชัดเจนในการเข้าซื้อ MAKRO ของบริษัท ซีพี ออลล์ ส่งผลให้นักลงทุนจำนวนมากพุ่งเป้าความสนใจไล่ซื้อ CPAL08CE ทุกราคา จนทำให้ปริมาณในฝั่งเสนอขายหายไปจากกระดาน มีเพียงฝั่งเสนอซื้อข้างเดียว สะท้อนถึงมุมมองเชิงบวกต่อการเข้าซื้อกิจการ และแนวโน้มผลประกอบการของหุ้นอ้างอิงในอนาคต